SKRIFTLIG FORESPØRGSEL E-1784/99

af Mark Watts (PSE) til Kommissionen

(11. oktober 1999)

Om: Sikkerhed i forbindelse med civil luftfart

Målt i den tid, der tilbringes med at rejse, er passagerernes risiko for at omkomme under flyvning med civile luftfartøjer i EU højere end risikoen for at omkomme under bilkørsel. Man skønner, at 40 % af alle ulykker med dødelig udgang inden for civil luftfart havde kunne overleves, og at over 80 % af ulykkerne finder sted i forbindelse med landing eller start.

Vil Kommissionen sikre, at EU tager de nødvendige skridt til at begrænse disse risici ved så hurtigt som muligt at fremsætte forslag om:

- en enkelt myndighed for sikkerhed i Europa;

- et fælles system for flyvetidsbegrænsning, der afspejler videnskabelig forskning om materialetræthed og foreholder de meste velegnede metoder;

- et fortroligt system for indberetning af uheld, der er foranlediget af menneskelige fejl;

- en europæisk strategi for forbedring af overlevelsesmulighederne?

Svar afgivet på Kommissionens vegne af Loyola de Palacio

(11. november 1999)

Kommissionen noterer sig de statistiske oplysninger, som det ærede medlem henviser til, samt de konklusioner, han drager heraf om de risici, der er forbundet med civil luftfart.

Selv om der i øvrigt er mange som mener, at flyvning er en af de sikreste transportformer, erkender Kommissionen, at den risiko, der er forbundet med denne transportform, nødvendiggør særlig opfølgning og opmærksomhed. Dette er bl.a. forklaringen på, at Kommissionen har truffet så mange initiativer på dette område, herunder de forhold, som det ærede medlem henviser til.

Hvad angår oprettelse af en europæisk myndighed for luftfartssikkerhed, er Kommissionen i færd med at udarbejde et forslag til konvention på grundlag af de forhandlingsdirektiver og de procedurer, der blev vedtaget af Rådet den 16. juli 1998. Dette dokument er nu ved at blive drøftet nærmere med eksperter fra medlemsstaterne. Kommissionen planlægger at indlede forhandlinger med de øvrige berørte europæiske stater, så snart denne første forberedelsesetape er tilendebragt.

Hvad angår arbejds- og hviletid for flyvepersonalet, har Kommissionen i de sidste tre år i samarbejde med hovedparterne arbejdet med at finde frem til en fælles løsning. Da dette ikke er lykkedes vil Kommissionen nu på grundlag af det arbejde, der er foretaget selv undersøge om det er hensigtsmæssigt, at den fremsætter et forslag herom på eget initiativ.

På området indberetning af flyulykker har Kommissionen i mere end fem år arbejdet med at forberede redskaber og procedurer til at indsamle og udveksle informationer herom. På grundlag

heraf vil Kommissionen undersøge om det er hensigtsmæssigt at fremlægge forslag til retsakter inden for denne sektor i betragtning af bl.a. de finansielle og menneskelige ressourcer, den råder over til at sikre iværksættelse og opfølgning.

Med hensyn til overlevelsesmuligheder for ofre for flyulykker, har Kommissionen allerede foretaget en række arbejder som led i forsknings- og udviklingsprogrammerne, og det er dens agt at opfølge sin indsats på en sådan måde, at der sker en videreudvikling af kravene for design og certificering af luftfartøjer samt for driftsprocedurer.